Гульден Даданова

Бастөбе сервистік- техникалық колледжі

Алматы облысы, Қаратал ауданы

Мақал- мәтел арқылы ой-өрісін, тілін дамыту

Мақал –мәтелдер – халықтық сипат алған даналық сөздер жиынтығы. Мақал- мәтелдердің тақырыбы сан алуан, ел мен жер, оны сүю, құрметтей білу, батырлық пен батылдық, оқу –ғылым, ерлік пен еңбек, т.б. Мақал-мәтелдер –көркем әдебиетте сөздің әрін келтіретін,айтайын деген ойдың мағынасын толықтыратын, сонымен қатар ұтымды да ықшам қолданатын әдемі форма. Халық даналығына баулуда мақалдар мен мәтелдердің тәрбиелік мәні бөлек. Мақалдар мен мәтелдер терең ой салумен қатар,оларды көркем сөйлеуге жаттықтырады, сөз байлығын, сөздік қорын байыта түседі.

ХХІ ғасыр ұстаздарының алдында тұрған басты міндет – ұлттық рухы биік, тілдің қадір-қасиетін түсінетін саналы да сауатты шәкірт тәрбиелеу. Мен өз сабақтарымда білімгерлердің жазба тілінің сауаттылығымен қатар, ауызекі сөйлеу тіліне де баса назар аударып отырамын. Сабақ үстінде мақал-мәтелдерді өз орнымен ұтымды пайдалана білу сабақтың сапасының жоғары деңгейде өтуіне білімгерлердің ой-өрісінің дамуына, айтар ойын әдемі әсерлі етіп жеткізуіне ықпал етеді. Мысалы, «Зат есім» , «Сын есім» тақырыптарын өткенде оқулықтағы жаттығулармен ғана шектелмей, әр білімгерге зат есімі, сын есімі бар мақал- мәтелдерді жазуды тапсыруға болады. Бұл- шығармашылыққа баулу жолы болып табылады. Бұл әдіс білімгерлердің сабаққа деген қызығушылығын оятады әрі шығармашылықпен жұмыс істеуге үйрететін бірден –бір ыңғайлы әдіс. Әр тақырыпта бекіткен, пысықтауға арналған сабақтарда білмігерлерді топқа бөліп, «Қай топ көп мақал-мәтел біледі?» деп ойын- жарыс түрінде сабақты түрлендіріп өткізу де жақсы нәтиже береді. Әр топ мүшелері өз топтарының жеңіске жетуіне ат салысады, яғни білімгерлер арасында өзара бәскелестік жарыс пайда болады. Білімгерлердің сөздік қорын мақал-мәтел, нақыл сөздер арқылы байытуды мақсат ете отырып, жұмыс түрлерін бірте-бірте күрделендіріп, олардың сұрақтарға мақал-мәтел арқылы жауап беруді де жүзеге асыруға болады. Тек қазақ тіліндегі ғана емес, орыс тіліндегі баламасын айтып, оны өз сөзімен аударуына да мүмкіндік беруге болады (себебі, бұл жерде білімгер мақалдың мағынасын жақсы түсініп, өмірдегі түрлі жағдайларда оны орынды қолдана білуіне мән беріледі).

Сабақтың ең негізгі мақсаты – өзектілігі. Сабақта мақал-мәтелдерге байланысты берілетін тапсырмалар,орындалатын жұмыстардың барлығы сөйлесім әрекетін жүзеге асыратындай бағытта болуы керек. Баяндау, түсіндіру, ойландыру, жаттықтыру әңгімелесу т.б. тиімді әдістерді естен шығармаған абзал. Мақал-мәтелдерді және грамматикалық заңдылықтарды қаншалықты меңгергендігін анықтау мақсатында тест өткізуге болады:

а) мақал-мәтел құрамындағы түсірілген сөзді берілген антонимі немесе синониміне қарап табу;

ә) мақал-мәтел құрамындағы белгілі бір сөз табын (сын есім, сан есім, есімдік) табу;

б) берілген мақал-мәтелдердің қай тақырыпқа сай келетіндігін көрсету;

в) мақалдың жалғасын табу;

г) орыс тілінде берілген мақалдың қазақша баламасын табу;

ғ) мақалдағы көп нүктенің орнына тиісті сан есімді қою;

Жалпы тест тапсырмаларының негізгі түрлері мынадай:

1.Балама тест. Мұнда берілген тапсырмаға оқушы «иә» немесе «жоқ» деп жауап бере алады.

2.Сәйкестендіру тесті. Екі бағанада орналасқан мақал-мәтелдерді мағынасына, мазмұнына байланысты топтастыру;

3.Толықтыру немесе еске түсіру. Мақал-мәтелдердің сыңарын жазу;

Әр оқытушының алдына қойған мақсаты – сабақ сапасын көтеру, білімгерлердің тіл жаңашыры болып , өз үлестерін қосатын азаматтар тәрбиелеу. Қазіргі мәдениетті, жан –жақты білімді жастарымыздың ақыл-ой көрінісі (әр сөзді өз орнына жұмсап, мағыналы сөйлей білуі) – заман талабы.

Сабақты үнемі жарыс түрінде түрлендіріп, танымдық ойындар мен мақал- мәтелдерді , жұмбақ, жаңылтпаштарды кіріктіре өткізу, білімгерлердің танымдық қызығушылықтарын арттырып, логикалық ойлау қабілетін, жазба тілімен қатар ауызекі сөйлеу тілдерінің жақсы дамуына ықпал етері сөзсіз.

Қорыта айтқанда, мақал-мәтелдер арқылы сөйлесу, мақал –мәтелдерді сабақта тиімді пайдалану мақсатында сауатты қолданылса, әдістемелік тәсілдер мен жоғарыда көрсетілген жұмыс түрлері, тиімді ұсынылған ақпарат жақсы нәтиже береді.

Әдебиеттер:

1. Айгужиева А.З., Кусанова А.Д.– « Мақал – мәтелдердің тәрбиелік мәні».  Павлодар, 2008ж.   
  
2. Қазақ мақал-мәтелдері. Алматы, «Ана тілі», 2001 ж.